สวัสดีค่ะ บล็อคนี้จ๊ะจ๋าจะพาไปอิ่มอร่อยกันที่ร้าน Cafe de Oasis จังหวัดเชียงใหม่ค่ะ เป็นร้านคาเฟ่ในสวนแบบชิวๆ บรรยากาศร่มรื่นย์ เงียบสงบ
ร้านอยู่ในซอยข้างศูนย์ประชุมนานาชาติ ทางไป700ปี สามารถจอดรถได้ข้างทางเลย ถนนเส้นนี้ไม่ใช่ถนนหลัก รถไม่ค่อยผ่านไปมาค่ะ

มีที่นั่งโซนเอาท์ดอร์และอินดอร์ ร้านค่อนข้างกว้างอยู่นะคะ แต่ดันถ่ายมาไม่ครบทุกมุม แหะๆ

สปาเก็ตตี้เบคอนผัดพริกแห้งใบกะเพราอิตาเลียน : เมนูนี้เป็นเมนูเด็ดประจำร้านค่ะ เค้าบอกว่าลูกค้าสั่งกันเยอะ อ่ะ...ก็ขอลองมั่ง เส้นสปาเก็ตตี้เหนียวหนึบดี รสชาติจะเผ็ดไม่มาก มีความกลมกล่อม ทานแล้วไม่เลี่ยน เบคอนหอม กรอบอร่อยดีค่ะ จานนี้ถือว่าโอเคเลยนะ

ผัดไทยกุ้งสด : จริงๆจ๊ะจ๋าไม่ใช่คอผัดไทย แต่พอได้ลองจานนี้แล้วรู้สึกว่าชอบนะ ทานได้เพลินดี แต่ไม่มีพริกป่นมาให้ ใครที่ชอบทานเผ็ดอาจจะต้องขอเพิ่มเอานะคะ โดยรวมแล้วอร่อยแบบไม่ต้องปรุงพริก น้ำปลาเพิ่มแล้ว บีบมะนาวนิดหน่อยพอ

ทานของคาวแล้วก็ต่อด้วยของหวานกันดีกว่า จ๊ะจ๋าชอบดื่มชาร้อนกับขนมค่ะ ก็เลยสั่งมาหนึ่งพ็อท ส่วนคุณแฟนก็ดื่มกาแฟร้อนไป

ชีสเค้ก : ชีสเค้กของร้านนี้สีขาวจั๊วะเลย จะออกรสหวานๆ เนื้อชีสเค้กจะเนียนนุ่มแบบครีมมี่ๆอารมณ์ประมาณมูสหน่อยค่ะ ด้านล่างเป็นโอริโอ้

บลูเบอร์รี่ชีสเค้ก : จ๊ะจ๋าเป็นคนที่ชอบทานชีสเค้กมาก บลูเบอร์รี่ชีสเค้กก็จะทานบ่อยเช่นกัน แต่ชิ้นนี้คืองงมาก ไม่เคยเจอมาก่อน ชีสเค้กรสเปรี้ยวและขมเล็กน้อยแบบชัดเจน ส่วนซอสบลูเบอร์รี่ก็เค็ม คืองงมากค่ะ มันไม่ใช่อ่าาาาาา ก็เลยบอกพนักงานว่ารสชาติเป็นงี้นะคะ คือจ๊ะจ๋าคิดว่าวันนี้อาจจะมีการทำแบบผิดพลาดทางเทคนิคอะไรหรือเปล่า แต่พนักงานเค้าบอกว่าในครัวเค้าว่าแบบนี้เป็นปกติค่ะ ความงงคูณสองเลยทีเดียว เนื้อชีสเค้กดีแล้ว ฐานก็กรุบกรับอร่อย แต่รสชาติยังไม่โดนค่ะ

คัสตาร์ดเค้ก : ด้านบนเป็นพุดดิ้งคัสตาร์ดเนื้อนุ่ม หอมกลิ่นคาราเมล รสชาติหวานกำลังดี เนื้อเนียนอร่อยมากค่ะ ส่วนเนื้อเค้กด้านล่างก็นุ่มดี เป็นรสใบเตย โดยรวมแล้วชิ้นนี้อร่อยค่ะ

ร้าน Cafe de Oasis โดยรวมแล้วก็ประทับใจค่ะ มีแค่รสชาติขนมนิดหน่อยที่ไม่โดน ราคาก็ไม่แพงค่ะ เป็นร้านที่เหมาะกับทุกวัยเลย จะมากับครอบครัวก็ได้ พาลูกค้ามาคุยงานก็ได้ หรือจะมานั่งทานเค้กสวีทกับแฟนก็โอเค